b'\n_START_ARTICLE_\nLiTak-Tak\n_START_SECTION_\nVeikla\n_START_PARAGRAPH_\nUAB \xe2\x80\x9eLiTak-Tak\xe2\x80\x9c nuo 2014\xc2\xa0m. priklauso Lietuvos gynybos ir saugumo pramon\xc4\x97s asociacijai._NEWLINE_2015\xc2\xa0m. kovo 23 d. Lietuvos \xc5\xa1auli\xc5\xb3 s\xc4\x85jungos vadas su UAB \xe2\x80\x9eLiTak-Tak\xe2\x80\x9c generaliniu direktoriumi pasira\xc5\xa1\xc4\x97 bendradarbiavimo sutart\xc4\xaf._NEWLINE_2015\xc2\xa0m. liep\xc4\x85 \xc4\xafmonei buvo skirta parama i\xc5\xa1 Europos regionin\xc4\x97s pl\xc4\x97tros fondo l\xc4\x97\xc5\xa1\xc5\xb3, \xc4\xafgyvendinti projektui: \xe2\x80\x9eUAB \xe2\x80\x9eLiTak-Tak\xe2\x80\x9c technologin\xc4\x97s pl\xc4\x97tros veikloms skirtos infrastukt\xc5\xabros suk\xc5\xabrimas\xe2\x80\x9c.\n_START_SECTION_\nP-14ML ap\xc5\xbevalgos radarai\n_START_PARAGRAPH_\nP-14ML yra ankstyvojo \xc4\xafsp\xc4\x97jimo radaro sistema, veikianti metrini\xc5\xb3 bang\xc5\xb3 (VHF) diapazone, 160\xe2\x80\x93200 MHz da\xc5\xbeni\xc5\xb3 ruo\xc5\xbee. Tai modernizuota P-14 radaro versija, pakei\xc4\x8diant si\xc5\xb3stuv\xc4\x85 ir imtuv\xc4\x85 puslaidininkiais \xc4\xaftaisais, \xc4\xafmontuojant nauj\xc4\x85 fideri\xc5\xb3 kont\xc5\xabr\xc4\x85, antenos sukimo sistemos variklius pakei\xc4\x8diant pramoniniais asinchroniniais varkliais, valdomais da\xc5\xbeni\xc5\xb3 keitikli\xc5\xb3. Radaro valdymo kabinos \xc4\xafranga taip pat pilnai modernizuojama. Ta\xc4\x8diau net po pilnos modernizacijos, P-14ML radaras lieka 2D sistema, kuri nustato atstum\xc4\x85 iki objekto ir azimut\xc4\x85. Tod\xc4\x97l auk\xc5\xa1\xc4\x8diui i\xc5\xa1matuoti, reikalingi duomenys i\xc5\xa1 atskiro auk\xc5\xa1tima\xc4\x8dio radaro._NEWLINE_Originalus P-14 radaras buvo gaminamas SSSR 1959-76\xc2\xa0m. ir pagamintas 731 vienetas. 2003\xc2\xa0m. buvo nutrauktas paskutinio P-14 radaro naudojimas. Radaras i\xc5\xa1siskyr\xc4\x97 32 metr\xc5\xb3 plo\xc4\x8dio ir 11 metr\xc5\xb3 auk\xc5\xa1\xc4\x8dio paraboline antena, kurios forma buvo ne\xc4\xafprasta metrini\xc5\xb3 bang\xc5\xb3 antenoms.\n_START_SECTION_\nP-18ML ap\xc5\xbevalgos radarai\n_START_PARAGRAPH_\nP-18ML yra ankstyvojo \xc4\xafsp\xc4\x97jimo radaro sistema, veikianti metrini\xc5\xb3 bang\xc5\xb3 (VHF) diapazone, 140\xe2\x80\x93180 MHz da\xc5\xbeni\xc5\xb3 ruo\xc5\xbee. \xc5\xa0i modernizuota P-18 radaro versija turi pilnai puslaidininkin\xc4\x99 si\xc5\xb3stuvo ir imtuvo \xc4\xafrang\xc4\x85, antenos stiebas turi elektrin\xc4\x99 pavar\xc4\x85 su asinchroniniu varikliu, valdomu da\xc5\xbenio keitiklio. Radaro valdymo kabinoje \xc4\xafrengiama moderni \xc4\xafranga. Ta\xc4\x8diau radaras veikia kaip 2D ap\xc5\xbevalgos sistema ir norint \xc5\xbeinoti kokiame auk\xc5\xa1tyje yra aptiktas objektas yra reikalinga sistem\xc4\x85 sujungti su papildomu auk\xc5\xa1tima\xc4\x8diu radaru._NEWLINE_Lietuvos kariuomen\xc4\x97s Karini\xc5\xb3 oro paj\xc4\x97g\xc5\xb3 Oro erdv\xc4\x97s steb\xc4\x97jimo ir kontrol\xc4\x97s valdyba \xc5\xa1iuo metu naudoja kelis ilgo nuotolio taikini\xc5\xb3 aptikimo radiolokatorius P-18. Tai yra mobili tolimo veikimo nuotolio radiolokacin\xc4\x97 stotis, gaminta XX am\xc5\xbeiaus 7\xe2\x80\x938 de\xc5\xa1. SSSR. Ji \xc4\xafgalina i\xc5\xa1matuoti atstum\xc4\x85 iki 230\xc2\xa0km nutolusio taikinio ir nustatyti jo azimut\xc4\x85. Stotis montuojama dviejuose Ural-375A sunkve\xc5\xbeimiuose su priekabomis PS-1AD-10T, ji i\xc5\xa1skleid\xc5\xbeiama per 1,5 valandos, sunaudojamos elektros galingumas 10 kW, aptarnauja \xc5\xa1e\xc5\xa1i asmenys. KOP eksploatuoja keturias \xc5\xa1io tipo stotis: vien\xc4\x85 1992\xc2\xa0m. gaut\xc4\x85 i\xc5\xa1 Kra\xc5\xa1to apsaugos mokyklos ir tris 1996\xc2\xa0m. i\xc5\xa1 Lenkijos.  \xc5\xa0iuo metu KOP yra prad\xc4\x97jusi modernizuoti savo SSSR gamybos radarus.\n_START_SECTION_\nP-19ML ap\xc5\xbevalgos radarai\n_START_PARAGRAPH_\nP-19ML yra vidutinio nuotolio radaro sistema, veikianti decimetrini\xc5\xb3 bang\xc5\xb3 (UHF) diapazone, 825\xe2\x80\x93890 MHz da\xc5\xbeni\xc5\xb3 ruo\xc5\xbee. Tai modernizuota P-19 radaro versija su puslaidininkine imtuvo ir si\xc5\xb3stuvo \xc4\xafranga. Antenos sistemai \xe2\x80\x9evir\xc5\xa1utinis spindulys\xc2\xa0\xe2\x80\x93 apatinis spindulys\xe2\x80\x9c pritaikytas greitas elektroninis perjungiklis, pakeit\xc4\x99s l\xc4\x97t\xc4\x85 elektromechanin\xc4\xaf jungikl\xc4\xaf, kas \xc4\xafgalina sistem\xc4\x85 vienu antenos apsisukimu nuskenuoti vis\xc4\x85 stebim\xc4\x85 oro erdv\xc4\x99. Taip pat antenos pagrindas turi elektrin\xc4\x99 pavar\xc4\x85 su asinchroniniu varikliu, valdomu da\xc5\xbenio keitiklio. Modernizuotas radaras naudoja standartin\xc4\x99 pramonin\xc4\x99 50Hz elektros srov\xc4\x99 vietoj pirmtako naudotos 400Hz elektros srov\xc4\x97s. Ta\xc4\x8diau P-19ML radaras lieka 2D ap\xc5\xbevalgos sistema, naudojama rasti atstumui iki objekto ir azimutui. Auk\xc5\xa1\xc4\x8diui rasti yra reikalingi duomenys i\xc5\xa1 atskiro auk\xc5\xa1tima\xc4\x8dio radaro.\n_START_SECTION_\nPRV-16ML auk\xc5\xa1tima\xc4\x8diai radarai\n_START_PARAGRAPH_\nPRV-16ML yra auk\xc5\xa1tima\xc4\x8dio radaro sistema, veikianti centimetrini\xc5\xb3 bang\xc5\xb3 (SHF) diapazone, 6485-6820 MHz da\xc5\xbeni\xc5\xb3 ruo\xc5\xbee. Sistema skirta nustatyti orlaivio auk\xc5\xa1t\xc4\xaf nuo \xc5\xbeem\xc4\x97s pavir\xc5\xa1iaus, pagal kito ap\xc5\xbevalgos radaro teikiam\xc4\x85 informacij\xc4\x85 arba stebimo orlaivio duotas koordinates. Tai radaro PRV-16 modernizuota versija. Joje yra sud\xc4\x97ta nauja elektronika ir technin\xc4\x97 \xc4\xafranga. Pirmin\xc4\x97s ap\xc5\xbevalgos antenos pad\xc4\x97tis yra valdoma automati\xc5\xa1kai GPS \xc4\xafrangos. Sistemai aptarnauti u\xc5\xbetenka 4 \xc5\xbemoni\xc5\xb3 komandos._NEWLINE_Lietuvos kariuomen\xc4\x97je yra naudojami 1982\xc2\xa0m. SSSR pagaminti mobil\xc5\xabs tolimo veikimo auk\xc5\xa1tima\xc4\x8diai PRV-16, kurie matuoja atstum\xc4\x85 iki 170\xc2\xa0km nutolusio taikinio, nustato azimut\xc4\x85 ir auk\xc5\xa1t\xc4\xaf. Auk\xc5\xa1tima\xc4\x8dio \xc4\xafranga yra montuojama automobilyje KRAZ-255B, sunaudojamos elektros energijos galingumas 15 kW, aptarnauja \xc5\xa1e\xc5\xa1i asmenys.\n_START_SECTION_\nGCA-22ML priart\xc4\x97jimo kontrol\xc4\x97s radarai\n_START_PARAGRAPH_\nGCA-22ML yra nuo \xc5\xbeem\xc4\x97s valdoma priart\xc4\x97jimo (t\xc5\xabpimo) (GCA) sistema. Ji padeda kontroliuoti orlaivi\xc5\xb3 priart\xc4\x97jim\xc4\x85 bet kuria i\xc5\xa1 dviej\xc5\xb3 kryp\xc4\x8di\xc5\xb3. Priart\xc4\x97jimas vyksta radijo kanalais. \xc5\xa0i sistema apsaugo nuo orlaivi\xc5\xb3 susid\xc5\xabrimo. Jo paleidimo trukm\xc4\x97 yra 3\xe2\x80\x935 minut\xc4\x97s. \xc5\xa0is radaras ma\xc5\xbeai priklauso nuo oro s\xc4\x85lyg\xc5\xb3. Jam yra taikoma antrinio kanalo galimyb\xc4\x97.\n_START_SECTION_\nAMBER-1800 ap\xc5\xbevalgos radarai\n_START_PARAGRAPH_\n2014\xc2\xa0m. rugs\xc4\x97jo 1-4 dienomis Kelcuose, Lenkijoje vykusioje parodoje MSPO 2014 \xc4\xafmon\xc4\x97 pristat\xc4\x97 savo nauj\xc4\x85 savaeig\xc4\xaf ap\xc5\xbevalgos radar\xc4\x85\xc2\xa0\xe2\x80\x93 AMBER-1800. Tai mobilusis visi\xc5\xa1kai automatizuotas metrini\xc5\xb3 bang\xc5\xb3 radaras. Jo i\xc5\xa1skleidimo ir suskleidimo trukm\xc4\x97 yra tik 8 minut\xc4\x97s. Nepertraukiamas 140\xe2\x80\x93180 MHz darbinis diapazonas. Aptikimo atstumas\xc2\xa0\xe2\x80\x93 net 360\xc2\xa0km. Dislokavus transporto priemones pozicijoje, radaru galima naudotis vos per 12 minu\xc4\x8di\xc5\xb3.\n_START_SECTION_\nMars-L ap\xc5\xbevalgos radarai\n_START_PARAGRAPH_\n2015\xc2\xa0m. rugs\xc4\x97jo 1-4 dienomis Lenkijoje vykusioje parodoje MSPO 2015 \xc4\xafmon\xc4\x97 pristat\xc4\x97 savo nauj\xc4\x85 ap\xc5\xbevalgos radar\xc4\x85\xc2\xa0\xe2\x80\x93 Mars-L. Mobilioji radaro sistema \xe2\x80\x9eMars-L\xe2\x80\x9c skiriama automatiniam orlaivio aptikimui ma\xc5\xbeame, vidutiniame ar dideliame auk\xc5\xa1tyje. Viename automobilyje yra apjungtas mobilusis PSR (pirminis ap\xc5\xbevalgos radaras) ir SSR (antrinis ap\xc5\xbevalgos radaras) sprendimas. Taip pat taikomas automatinis sekimas ir duomen\xc5\xb3 sklaida. Radaras automati\xc5\xa1kai orlaivius aptinka PSR ir SSR kanalais. Jis matuoja atstumus tarp orlaivi\xc5\xb3, rodo situacij\xc4\x85 i\xc5\xa1 oro erdv\xc4\x97s operatoriaus darbo vietoje. Taip pat veikia automatinis situacijos perdavimas vartotojams ry\xc5\xa1io kanalais. Dar viena \xc5\xa1io radaro funkcija\xc2\xa0\xe2\x80\x93 tai situacijos oro erdv\xc4\x97je \xc4\xafra\xc5\xa1ymas \xc4\xaf atmint\xc4\xaf.\n_START_SECTION_\nKvadrat-ML prie\xc5\xa1l\xc4\x97ktuvin\xc4\x97s gynybos sistema\n_START_PARAGRAPH_\n2015\xc2\xa0m. bir\xc5\xbeelio 23-26 dienomis Belgrade, Serbijoje vykusioje parodoje PARTNER 2015 \xc4\xafmon\xc4\x97 pristat\xc4\x97 prie\xc5\xa1l\xc4\x97ktuvin\xc4\x97s gynybos sistem\xc4\x85\xc2\xa0\xe2\x80\x93 Kvadrat-ML (kitaip 2K12-ML). Tai modernizuota prie\xc5\xa1l\xc4\x97ktuvin\xc4\x97s gynybos sistemos 2K12 Kub (kitaip SA-6 Gainful) versija. Modernizuota sistema turi platesnes galimybes d\xc4\x97l nauj\xc5\xb3 duomen\xc5\xb3 apdorojimo algoritm\xc5\xb3, programi\xc5\xa1kai valdomos MTI (judan\xc4\x8dio taikinio atpa\xc5\xbeinimo) sistemos ir automatinio duomen\xc5\xb3 atvaizdavimo. Naujoji sistema gali atpa\xc5\xbeinti ir sunaikinti net \xc5\xbeemai skraidan\xc4\x8dius taikinius, \xc4\xafskaitant ir taikinius naudojan\xc4\x8dius pa\xc5\xbeangi\xc4\x85 \xe2\x80\x9eStealth\xe2\x80\x9c technologij\xc4\x85. Taip pat pagerintas atsparumas trukd\xc5\xbeiams ir atspind\xc5\xbeiams nuo reljefo pavir\xc5\xa1iaus. \xc4\xae sistem\xc4\x85 \xc4\xafeina ir simuliatorius, leid\xc5\xbeiantis \xc4\xafgulai treniruotis tikrovi\xc5\xa1komis s\xc4\x85lygomis, \xc4\xafskaitant ir prie\xc5\xa1o siun\xc4\x8diam\xc5\xb3 trikd\xc5\xbei\xc5\xb3 simuliacij\xc4\x85. Toks kompleksas gali aptikti orlaivius esan\xc4\x8dius iki 7\xc2\xa0km auk\xc5\xa1tyje ir iki 100\xc2\xa0km nuotolyje. Sparnuot\xc4\x85sias raketas gali aptikti 3-7\xc2\xa0km auk\xc5\xa1tyje iki 25\xc2\xa0km nuotolyje. Kvadrat-ML gali sunaikinti taikinius esan\xc4\x8dius 3,4-25\xc2\xa0km nuotolyje, 0,25-14\xc2\xa0km auk\xc5\xa1tyje.\n_START_SECTION_\nKiti gaminiai\n_START_PARAGRAPH_\n\xc4\xaemon\xc4\x97 turi galimyb\xc4\x99 gaminti ir vadavietes. Ji si\xc5\xablo automatizuot\xc4\x85 mobili\xc4\x85j\xc4\x85 vadaviet\xc4\x99 \xe2\x80\x9eModule\xe2\x80\x9c. Tai yra bazinis brigadinio lygio oro gynybos ir oro paj\xc4\x97g\xc5\xb3 komandini\xc5\xb3 post\xc5\xb3 hierarchijos elementas.'